text: Skolestrid splitter forældrene
  10 november 2017 kl. 21.27
  En politisk plan om at lukke overbygningen på Ansager Skole, hvis ikke der er nok elever, splitter forældrene. 
  Eleverne på Ansager Skole kan få langt i skole, hvis skolens øverste klassetrin bliver lukket. Nogle elever risikerer at få langt til deres nye skole.
  I sidste uge fortalte TV SYD, at flere forældre var oprørte over udsigten til en lang køretur for eleverne, men nu melder andre forældre og politikere sig så på banen for at mane til ro og besindighed. Der er lang tid til år 2023, siger de.
  - Der er jo stadig seks år, hvor vi har en overbygning, siger Niels Haahr Larsen, Byrådsmedlem, Venstre.
  - Jeg tror ikke, den lukker, jeg er født optimist, siger han.
  Debatten udspringer fra et indslag i sidste uge, hvor Kitty Gamkin fortæller, hvor langt hendes børn kunne få i skole, hvis lukning af overbygningen bliver en realitet.
  - Det betyder, at vi får mindst 24 kilometer til børnenes skole, sagde Kitty Gamkin i sidste uge.
  Planen om at lukke overbygningen på Ansager skole kan først blive en realitet fra år 2023 og afhænger af én ting: at der to år i træk har været under 29 elever.
  - Jeg synes, vi skal se på det som en præmis, at overbygningen måske bliver taget fra os, og ikke en endelig beslutning, der er taget, siger Kirstine Pedersen, der har børn på skolen.
  En anden optimist er A. C. Hoxer Nielsen fra Socialdemokratiet.
  - Hvis man lukker skolen, så er det dyrere at sende børnene til Grindsted, siger A. C. Hoxer Nielsen. 
  Hvis du vil blive klogere på, hvem du skal stemme på til kommunalvalget, så tag kandidattesten her.
  
  